יהונתן בן יצחק

רבי יהונתן בן יצחק מווירצבורג (נפטר לפני ד'תתקצ"ו, 1235) היה מחכמי גרמניה במאה ה-13, ונודע בעיקר בשל היותו מרבותיו של רבי יצחק מווינה, בעל אור זרוע.

ביוגרפיה
רבי יהונתן היה תלמידו של רבי יצחק הלבן תלמיד רבנו תם, והוא התלמיד היחיד של ר"י הלבן הידוע בשמו. למד גם אצל רבי ברוך בן יצחק מרגנשבורג, לצדו של רבי אברהם בן עזריאל בעל "ערוגת הבשם". ייתכן שלמד גם אצל רבי אליעזר ממיץ. בנוסף פנה בשאלות לרבי שמחה משפיירא.

ישב בוירצבורג, שהייתה ברבע השני של המאה ה-13 מרכז התורה העיקרי בגרמניה. תלמידו העיקרי היה רבי יצחק מווינה, שמביא בספרו אור זרוע דברים בשם רבו. תלמיד נוסף הידוע בשמו הוא רבי יוסף מבהם.

משפחתו
היה נשוי לחנה בת ר' יחיאל הכהן. היא נפטרה בראש השנה ד'תתקצ"ו, ועל מצבתה שנתגלתה בבית הקברות העתיק בוירצבורג נכתב "מרת חנה אמנו אלמנת יהונתן רבנו".

בנו ר' יצחק היה אף הוא ממנהיגי הקהילה היהודית בוירצבורג. לר' יצחק זה היה בן בשם עקיבא. אחד מצאצאיו נזכר בשו"ת זכרון יהודה לרבי יהודה בן הרא"ש. כמו כן היה לרבי יהונתן אח בשם יוסף, שנזכר בעדות של מהר"ם מרוטנבורג על שהותו בוירצבורג.

הערות שוליים

ראשוני אשכנז
וירצבורג: יהודים
אישים שחיו במאה ה-13